‘บี’ฮึดสู้ปฏิเสธข้อกล่าวหากลต.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

ท้าสอบทุกเรื่องเข้าบอร์ดIEC จี้เอ็มเอฟซีปลดพ้นกก.30ส.ค.
โพสต์ทูเดย์ — “บี เตชะอุบล” ลั่นสู้ทุกข้อกล่าวหา ก.ล.ต. ยันทุกโครงการของ IEC ผ่านความเห็นชอบจากบอร์ด
นายบี เตชะอุบล ประธานเจ้าหน้าที่บริหาร บริษัทหลักทรัพย์ คันทรี่ กรุ๊ป (CGS) เปิดเผยถึงกรณีสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวโทษนายบี กรณียักยอกเงินจากบริษัท อินเตอร์แนชั่นเนิลเอนจีเนียริง (IEC) เมื่อวันที่ 27 ส.ค. ที่ผ่านมา ว่า ขณะนี้ยังไม่ได้รับหนังสือกล่าวโทษจาก ก.ล.ต.แต่อย่างใด 
“ผมพร้อมที่จะต่อสู้กับข้อกล่าวหาทั้งหมด เพื่อพิสูจน์ความจริงให้ปรากฏ แต่ขณะนี้ยังไม่ทราบว่าข้อกล่าวหาคืออะไร เพราะยังไม่ได้รับหนังสือแจ้งจากทาง ก.ล.ต. และเลขานุการของ บลจ.เอ็มเอฟซี ได้รับแจ้งทางโทรศัพท์จาก ก.ล.ต. ว่า จะต้องได้รับหนังสือลาออกจากผมก่อนเช้าวันที่ 30 ส.ค. 2553 ซึ่งหากไม่ดำเนินการจะทำให้ บลจ.เอ็มเอฟซี มีความผิด” นายบี กล่าว
นายบี มีข้อสังเกตว่า เพราะเหตุใดจึงมีการประกาศเรื่องกล่าวโทษในวันเดียวกับที่ CGS ประกาศทำคำเสนอซื้อหุ้นบางส่วนของ บลจ.เอ็มเอฟซี และด้วยอำนาจของ ก.ล.ต. บังคับให้ตนไม่สามารถดำรงตำแหน่งเป็นกรรมการและผู้บริหารของบริษัทจดทะเบียน จึงถูกปลดจากทุกตำแหน่ง
นายบี กล่าวต่อว่า ในระหว่างปี 2549 ได้เป็นกรรมการของ IEC และขอยืนยันว่าได้ปฏิบัติหน้าที่ด้วยความซื่อสัตย์สุจริต และยินดีที่จะให้ตรวจสอบข้อมูลอย่างละเอียด เพื่อพิสูจน์ความจริงให้ปรากฏขึ้นต่อสาธารณชน เนื่องจากการดำเนินงานหรือนำเสนอโครงการใดๆ IEC จะต้องขออนุมัติจากคณะกรรมการ (บอร์ด) ก่อนทุกครั้ง ซึ่งหมายความว่าทุกโครงการต้องผ่านความเห็นชอบและได้รับฉันทามติจากบอร์ดเรียบร้อยแล้ว ซึ่งสามารถตรวจสอบได้
ทั้งนี้ ก.ล.ต.กล่าวโทษนายบีภายหลังจากได้รับแจ้งข้อมูลของตลาดหลักทรัพย์แห่งประเทศไทย และการตรวจสอบของ ก.ล.ต. พบพยานหลักฐานที่น่าเชื่อได้ว่า ในระหว่างปี 2549 นายบีเป็นกรรมการ IEC ได้กระทำการเข้าข่ายผิดหน้าที่ของกรรมการบริษัทด้วยการแสวงหาประโยชน์โดยมิชอบ หรือเบียดบังเอาทรัพย์สินของ IEC ไปเป็นของตนเองหรือบุคคลอื่น โดยให้ IEC ทำสัญญาขอใช้โปรแกรมคอมพิวเตอร์จากบริษัทแห่งหนึ่ง ซึ่งน่าเชื่อว่ามีความเกี่ยวข้องกับนายบี ทำให้ IEC ต้องชำระเงินให้แก่บริษัทดังกล่าวรวม 60.5 ล้านบาท โดยที่ IEC ไม่ได้รับประโยชน์ และทำให้ได้รับความเสียหาย และมีนายวรเศรษฐ์ อุนยโกวิท (ปัจจุบันเปลี่ยนชื่อเป็นนายธนาชัย) อดีตผู้บริหารของ IEC เป็นผู้ให้ความช่วยเหลือหรือสนับสนุนการกระทำของนายบี